KIRJALLINEN KYSYMYS P-0640/00 esittäjä(t): Lissy Gröner (PSE) komissiolle. EU-tulkiksi pääsy.



Virallinen lehti nro 046 E , 13/02/2001 s. 0023 - 0025



KIRJALLINEN KYSYMYS P-0640/00 esittäjä(t): Lissy Gröner (PSE) komissiolle (28. helmikuuta 2000) Aihe: EU-tulkiksi pääsy 1. Kilpailuilmoituksessa esitettyjen ehtojen lisäksi komission tulkiksi aikoville järjestetyssä KOM/LA/1051-kilpailussa vaadittiin lisäedellytyksenä vähintään kahdeksan lukukautta kestäneet korkeakouluopinnot. Tästä vaatimuksesta ilmoitettiin vasta hakemuksen hylkäämisen yhteydessä. Miten komissio selittää tällaisen kohtelun? 2. Millaiset opintoihin liittyvät vaatimukset tutkinnon ja korkeakoulutyypin konkreettinen kuvaus sekä korkeakouluopintojen vähimmäiskesto eri jäsenvaltioiden KOM/LA/1051-kilpailuun sekä edellisiin tulkkikilpailuihin hyväksytyt hakijat täyttivät? 3. KOM/LA/1051-kilpailua koskeneen ilmoituksen kohdassa II.B.2 todetaan, että valintalautakunta ottaa erilaiset koulutusjärjestelmät huomioon valintamenettelyssä. a) Perustuuko tämä komission päätös direktiiviin 89/48/ETY sekä siinä mainittuun korkeakouluopintojen vähimmäiskestoon? b) Kuinka komissio perustelee mahdollisen poikkeamisen tämän direktiivin täysimääräisestä soveltamisesta? c) Jos edellä mainitusta direktiivistä on poikettu, kuinka komissio perustelee sen, että saksalaisista ammattikorkeakouluista valmistuneita on kohdeltu väärin verrattuna muiden jäsenvaltioiden korkeakoululaitoksista valmistuneisiin, vaikka näiden oppilaitosten tutkinnoissa ei kyseisen direktiivin mukaan vaadita yhtään enempää kuin saksalaisissa ammattikorkeakouluissa? d) Kuinka hakijoille taataan mahdollisimman laaja avoimuus ja oikeusturva tapauksessa, jossa on sovellettuja lisäkriteerejä ja -sääntöjä? 4. Kuinka monta saksalaisista ammattikorkeakouluista valmistunutta työskentelee komission A- ja LA-ura-alueilla (kansallisia asiantuntijoita lukuunottamatta), ilman että heidän on täytynyt esittää korkeakoulututkintonsa lisäksi muita todistuksia koulutuksestaan? 5. Kuinka moni A- ja LA-ura-alueilla työskentelevistä on suorittanut Ison-Britannian tai Irlannin yliopistoissa kandidaatintutkinnon (bachelor's degree), ilman että heidän on täytynyt esittää korkeakoulututkintonsa lisäksi muita todistuksia koulutuksestaan? Neil Kinnockin komission puolesta antama vastaus (7. huhtikuuta 2000) KOM/LA/1051(1) -kilpailua koskevan ilmoituksen II.B.2 kohdassa todetaan, että hakijoilla on oltava korkeakoulututkinto (Die Bewerber müssen ein abgeschlossenes Hochschulstudium nachweisen). Kilpailuilmoituksen määrittämissä rajoissa itsenäisesti toimiva valintalautakunta päättää yksittäisten hakijoiden hyväksymisestä tapauskohtaisesti ottaen huomioon koulutusjärjestelmien väliset erot ja hakijoiden tasapuolista kohtelua koskevan periaatteen. Soveltaessaan vaatimusta, että hakijoilla oli oltava vähintään neljä vuotta kestävät korkeakouluopinnot, valintalautakunta toimi komission noudattamien periaatteiden mukaisesti. Komissio edellyttää A- ja LA-ura-alueille hakevilta hakijoilta sellaista korkeakoulututkintoa, joka antaa tohtorintutkinnon opiskeluoikeuden. Saksalaisten ammattikorkeakoulujen (Fachhochschulen) osalta komissio ottaa huomioon vuonna 1976 annetun Saksan HRG-lain (Hochschulrahmengesetz), jossa säädetään seuraavista kouluista: Universitäten, Pädagogische Hochschulen, Kunsthochschulen, Fachhochschulen. Laissa määritetään käsite Hochschulabschluss erottelematta eri tutkintoja toisistaan. Näin ollen komissio antaa osallistumisoikeuden A- tai LA-ura-alueiden kilpailuihin hakijoille, joilla on saksalainen, vähintään neljän vuoden (kahdeksan lukukauden) opinnot käsittävä tutkinto. Komissio tunnustaa jäsenvaltioiden koulutusjärjestelmien väliset erot. Eräissä tapauksissa tohtorintutkinnon opiskeluoikeuden antavaan perustutkintoon vaadittavien opintojen kesto on alle neljä vuotta, mistä syystä komissio hyväksyy nämä erityistutkinnot. Kuten edellä on todettu, komissio on tietoinen siitä, että Saksan lain mukaan vaatimus Nachweis eines abgeschlossenen Hochschulstudiums periaatteessa antaa korkeakoulu- ja ammattikorkeakoulututkinnon suorittaneille (Hochschul- ja Fachhochschulabsolventen) osallistumisoikeuden kilpailuun, ja etteivät KOM/LA/1051-kilpailun saksalaiset hakijat olleet tietoisia lisärajoituksista. Komissio pahoittelee tätä tahatonta tiedon puuttumista ja selventää tulevissa kilpailuissa hakijoille asetettavat lisäedellytykset eri jäsenvaltioiden kilpailuilmoituksissa. Saksalaiset hakijat voidaan näin ollen ottaa huomioon A- tai LA-ura-alueiden kilpailuissa vain, jos heillä on hallussaan todistus Fachhochschulabschluß von 8 Semestern. 1. Edellä selvitettyjä ja kilpailuilmoituksessa mainittuja edellytyksiä on sovellettu tasapuolisesti kaikkiin KOM/LA/1051-kilpailun hakijoihin. Edellisten järjestettyjen 11 kielen tulkkikilpailujen valintalautakunnat tekivät vastaavia päätöksiä hakijoita hyväksyessään ja ottivat huomioon jäsenvaltioiden koulutusjärjestelmien väliset erot. Komissio haluaa kuitenkin korostaa, että jokaisessa kilpailussa toimitaan aina muista kilpailuista riippumatta. 2. Direktiivin 89/48/ETY vähintään kolmevuotisesta ammatillisesta korkeammasta koulutuksesta annettujen tutkintotodistusten tunnustamista koskevasta yleisestä järjestelmästä(2) tarkoituksena on vähintään kolme vuotta kestävien korkeakoulututkintojen tunnustaminen, joka koskee säänneltyjen ammattien harjoittamista jossain jäsenvaltiossa. Sen tarkoituksena ei kuitenkaan ole akateemisten tutkintojen tunnustaminen, joka on jäsenvaltioiden toimivaltaan kuuluva asia. Komission näkemys on, ettei direktiiviä 89/48/ETY ole sovellettava yhteisön toimielinten järjestämien kilpailujen yhteydessä. Komission on sitä vastoin perustettava kunkin jäsenvaltion olemassa olevaan lainsäädäntöön päätöksensä siitä, hyväksytäänkö jokin tutkinto haettaessa komission virkaan. 4. Parlamentin jäsenen kysymyksessään mainitsemien saksalaisista ammattikorkeakouluista valmistuneiden henkilöiden osalta voidaan todeta, ettei heidän tutkintonsa anna oikeutta hakea Saksassa Höherer Dienst -virkoihin (jotka voidaan rinnastaa A- tai LA-ura-alueisiin) vaan pelkästään Gehobener Dienst -virkoihin, jotka voidaan rinnastaa komission B-ura-alueeseen. Hyväksyessään vähintään nelivuotisen saksalaisen ammattikorkeakoulututkinnon haltijoita A- tai LA-ura-aleen kilpailuihin komissio on suosinut näitä hakijoita, kun se on halunnut ottaa huomioon jäsenvaltioiden koulutusjärjestelmien väliset erot. 3. ja 5. Toistaiseksi ei ole olemassa sellaisia keskitettyjä tiedostoja, joista pyydetyt tiedot voitaisiin helposti saada. Vastaisuudessa hallinnonuudistusmenettelyn osana perustetaan tietokanta, johon tallennetaan komission henkilöstön korkeakoulutusta ja ura-aluetta koskevien edellytysten yleistiedot. (1) EYVL C 312, 14.10.1997. (2) EYVL L 19, 24.1.1989.